የሱዳን ተቀናቃኞች ስምምነታቸውን እንዳይጥሱ ማሳሰቢያ ተሰጠ
 ሁለቱ የሱዳን ተቀናቃኝ ሃይሎች የተፈራረሙትን የሰላም ስምምነት በመጣስ ተመልሰው የሚፈጥሩትን የእርስ በርስ ግጭት እንዲያቆሙ የኢጋድ አደራዳሪ ሊግ አሳሰበ።ሁለቱ ተቀናቃኞች የተግባቡባቸው ሁኔታዎችን ወደፊት ለማስቀጠል በሚቻልበት ሁኔታ ላይ ለመምከር በቅርቡ የኢጋድ መሪዎች ጉባኤ በአዲስ አበባ እንደሚካሄድ አስታውቀዋል።የደቡብ ሱዳን ተደራዳሪዎች በኢጋድ አደራዳሪነት በባህርዳር ከተማ ባደረጉት ውይይት በሀገሪቱ ዘላቂ ሰላም ማምጣት በሚችሉ መርሆዎች ላይ ከስምምነት ደርሰዋል።በቀጣይ በሚመሰረተው የሽግግር መንግስት አደረጃጀት በሰላምና ፀጥታ ማምጣት በሚያስችሉ መርሆዎች ሁለቱም አካላት በባህርዳር ከስምምነት ከደረሱባቸው ጉዳዮች መካከል ተጠቃሽ ናቸው።ይህንን ስምምነት ተግባራዊ ማድረግ በሚቻልባቸው ሁኔታዎች ላይ የኢጋድ መሪዎች በአዲስ አበባ፣ ካርቱም፣ ካይሮና ጁባ ባደረጉት ስብሰባ ላይ መምከራቸው ነው በደቡብ ሱዳን የኢጋድ ልዩ መልክተኛ አምባሳደር ስዩም መስፍን ለጋዜጠኞች በሰጡት መግለጫ የተናገሩት።አምባሳደር ስዩም በስምምነቶቹ ቀጣይ አተገባበርና ሌሎች ቀሪ ጉዳዮች ላይ ከሁለቱ ተቀናቃኝ ሀይሎች ጋር በቅርብ ቀን በአዲ አበባ ውይይት ያካሂዳሉ ብለዋል።ይሁንና የሰላም ሂደቱ ወደፊት ለማስኬድ ኢጋድና አለማቀፉ ማህበረሰብ ከፍተኛ ጥረት እያደረጉ ባሉበት በአሁኑ ወቅት ሁለቱ ተቀናቃኝ አካላት የሰላም ስምምነቱን አደጋ ላይ የሚጥል ተግባር ውስጥ ገብተዋል።